‘Zama-zamas’ skiet glo wagChristo Myburgh Die drie aanvallers wat ŉ reaksiebeampte van ŉ private veiligheidsmaatskappy geskiet het, is vermoedelik onwettige mynwerkers (zama-zama’s). Christo Myburgh, ŉ beampte van EPR-Wes-Rand, is in die waakeenheid van die Millpark-hospitaal in Johannesburg nadat hy Woensdagaand drie keer geskiet is. Myburgh was die aand op ŉ perseel in Boltonia in Krugersdorp. Nadat hy die perseel nagegaan het, het hy omstreeks 20:45 na sy voertuig teruggekeer waar hy oorval is. Drie gewapende verdagtes het op Myburgh losgebrand en hy is in die bobeen en bekken geskiet. Sy vuurwapen is gesteel waarna die verdagtes op die vlug geslaan het. Myburgh kon daarin slaag om kontak te maak met EPR se beheersentrum en van die voorval in kennis te stel waarna hulp ontbied is. Hy is na die Millpark-hospitaal vervoer waar hy tans in ŉ bestendige toestand is. Die bestuur van EPR het gesê daar word vermoed die aanvallers is onwettige mynwerkers. EPR het Myburgh ŉ spoedige herstel toegewens. “Die voorval kon soveel erger gewees het, en ons dank ons Hemelse Vader dat Christo se lewe gespaar is.” Die voorval volg sowat twee weke nadat Johanco Fleischman en Jess Kuhn koelbloedig op Putfonteinweg in Benoni doodgeskiet is, vermoedelik ook deur onwettige mynwerkers.